KOMISSION ASETUS (ETY) N:o 650/93,
annettu 19 päivänä maaliskuuta 1993,
yksityisen varastoinnin tuen myöntämisen erityisistä edellytyksistä sianliha-alalla
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon sianliha-alan yhteisestä markkinajärjestelystä 29 päivänä lokakuuta 1975 annetun neuvoston asetuksen (ETY) N:o 2759/75(1), sellaisena kuin se on viimeksi muutettuna asetuksella (ETY) N:o 1249/89(2), ja erityisesti sen 4 artiklan 6 kohdan, 5 artiklan 4 kohdan ja 22 artiklan toisen alakohdan,
sekä katsoo, että
sianliha-alalla voidaan päättää interventiotoimenpiteistä silloin kun yhteisön edustavilla markkinoilla teurastettujen sikojen keskimääräinen hinta laskee alle 103 prosenttiin perushinnasta, ja sen myös uskotaan jäävän tälle tasolle,
markkinatilanteelle on ominaista alle mainitun tason olevien hintojen aleneminen; tämä tilanne pysyy todennäköisesti ennallaan kausittaisen ja syklisen kehityksen vuoksi,
on tarpeen toteuttaa interventiotoimenpiteitä; nämä toimenpiteet voidaan rajoittaa yksityisen varastoinnin tuen myöntämiseen,
neuvoston asetuksen (ETY) N:o 2763/75(3) 3 artiklan ja komission asetuksen (ETY) N:o 3444/90(4) 9 artiklan 4 kohdan mukaisesti varastointiaikaa voidaan lyhentää tai pidentää; tämän vuoksi on tarpeen vahvistaa tietylle varastointiajalle myönnettävän tuen määrän lisäksi myös lisäysten ja vähennysten määrät tapauksiin, joissa tämä aika pitenee tai lyhenee,
sopimusten teosta aiheutuvien hallinto- ja tarkastustehtävien helpottamiseksi näyttäisi aiheelliselta vahvistaa tuotteiden vähimmäismäärät,
vakuus on vahvistettava tasolle, joka riittää pakottamaan varastoijan sovittujen velvoitteiden suorittamiseen,
saatu kokemus on osoittanut, että tietyissä olosuhteissa ja erityisesti asianomaisten turvautuessa liiaksi tähän järjestelmään on aiheellista pelätä väärinkäytöksiä mainitun järjestelmän soveltamisessa,
on suotavaa antaa sopimuksen tekemiseksi jätettyjä hakemuksia koskevat päätökset tiedoksi vasta harkinta-ajan jälkeen; harkinta-ajan olisi mahdollistettava markkinatilanteen arvioiminen ja tarvittaessa erityisesti vireillä oleviin hakemuksiin sovellettavista erityistoimenpiteistä säätäminen, ja
sianlihan hallintokomitea ei ole antanut lausuntoa puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
1 Yksityisen varastoinnin tukihakemukset voidaan 22 päivästä maaliskuuta 1993 alkaen tehdä asetuksen (ETY) N:o 3444/90 säännösten mukaisesti. Luettelo tuotteista, jotka voivat päästä siitä osallisiksi, ja niihin liittyvät tuen määrät vahvistetaan liitteessä.
2 Jos varastointiaikaa pidennetään tai lyhennetään, tuen määrää mukautetaan vastaavasti. Tuen lisäysten ja vähennysten määrä kuukautta tai päivää kohden vahvistetaan liitteessä olevassa 5 ja 6 sarakkeessa.
2 artikla
Sopimus- ja tuotekohtaiset vähimmäismäärät ovat seuraavat:
a) 10 tonnia luuttomille tuotteille;
b) 15 tonnia kaikille muille tuotteille.
3 artikla
Vakuus on 20 prosenttia liitteessä vahvistetuista tuen määristä.
4 artikla
Poiketen asetuksen (ETY) N:o 3444/90 9 artiklan 4 kohdasta ruhojen ja puoliruhojen vähimmäismääräksi vahvistetaan 9 tonnia.
5 artikla
Jäsenvaltioiden on annettava komissiolle tiedoksi kunkin viikon tiistaina ja torstaina ne tuotemäärät, joista on jätetty sopimuksen tekemistä koskevia hakemuksia edellisen tiedonannon jälkeen, sanotun kuitenkaan rajoittamatta asetuksen (ETY) N:o 3444/90 15 artiklassa säädettyjen tiedonantojen soveltamista.
6 artikla
Poiketen asetuksen (ETY) N:o 3444/90 11 artiklan b alakohdasta toimivaltaisen interventioelimen on annettava jokaiselle hakijalle tiedoksi kirjattuna kirjeenä, teleksinä, telekopiona tai saantitodistuksin sopimuksen tekemiseksi jätettyjä hakemuksia koskevat päätökset hakemuksen jättämistä seuraavien viiden työpäivän kuluessa, jollei komissio ole tällä välin toteuttanut erityistoimenpiteitä.
Silloin kun tilannearvioinnin perusteella on mahdollista todeta asianomaisten turvautuneen liiaksi tässä asetuksessa esitettyyn järjestelmään, tai jos tällainen turvautuminen on vaarana syntyä, nämä toimenpiteet voivat erityisesti käsittää:
- tämän asetuksen soveltamisen lykkäämisen enintään viiden työpäivän ajaksi; tässä tapauksessa lykkäämisajan kuluessa sopimuksen tekemiseksi jätettyjä hakemuksia ei hyväksytä,
- yhtenäisen vähennysprosentin vahvistamisen määrille, joita sopimuksen tekemiseksi jätettävät hakemukset koskevat,
- niiden ennen lykkäämisajanjaksoa jätettyjen hakemusten hylkäämisen, joiden hyväksymispäätös olisi voitu tehdä lykkäämisajan kuluessa.
7 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 19 päivänä maaliskuuta 1993.